|  |
| --- |
| **Κυβισμός** |
|  |
| Κίνημα της ζωγραφικής με βασικούς εκφραστές τον Πικάσσο και τον Μπρακ. Εμφανίστηκε το 1907 περίπου και θεωρείται από τους σημαντικότερους σταθμούς της δυτικής τέχνης. Με τον Κυβισμό σημειώθηκε ριζοσπαστική αλλαγή στην ιδέα της τέχνης σαν μίμηση της φύσης και οι εκφραστές του ήθελαν να περιγράψουν τα αντικείμενα όπως αυτά είναι γνωστά, παρά όπως εμφανίζονται σε μία συγκεκριμένη στιγμή και σε έναν συγκεκριμένο χώρο. Για να επιτευχθεί αυτό, διέλυσαν τις φόρμες σε μια πληθώρα από όψεις, αποφεύγοντας  να τις περιγράψουν από μια συγκεκριμένη γωνία. Έτσι, πολλές διαφορετικές όψεις του ίδιου αντικειμένου αναπαριστάνονταν ταυτοχρόνως. Η ανάπτυξη του κινήματος του Κυβισμού στηρίχτηκε στις εξής δύο επιρροές: στη γνωριμία της αφρικανικής γλυπτικής και στους τελευταίους πίνακες του Σεζάν. Έως το 1912, το έργο του Πικάσσο και του Μπρακ εντάσσεται στον «Αναλυτικό» Κυβισμό. Στη φάση αυτή οι φόρμες αναλύονται σε βασικά γεωμετρικά σχήματα και το χρώμα είναι εξαιρετικά περιορισμένο. Σε μια δεύτερη φάση, γνωστή σαν «Συνθετικός» Κυβισμός, το χρώμα γίνεται πολύ εντονότερο και τα σχήματα πιο διακοσμητικά. Στοιχεία, όπως επιγραφές με στένσιλ και αποκόμματα εφημερίδων, ενσωματώνονται επίσης μέσα στους πίνακες. Ο Κυβισμός δεν αποτέλεσε μόνο μία από τις βασικές πηγές της αφηρημένης τέχνης, αλλά είχε επιπλέον ατελείωτες δυνατότητες προσαρμογής και αποτέλεσε το έναυσμα για τη δημιουργία  πολλών άλλων κινημάτων, όπως ο Φουτουρισμός, ο Ορφισμός, ο Πουρισμός και ο Βορτικισμός. |